प्रदेश में होने वाले आगामी विधानसभा चुनावों से पूर्व एक और पार्टी मैदान में आ गई है. भारत निर्वाचन आयोग ने भारत वाहिनी पार्टी के नाम से इसका पंजीकरण किया है. भारत वाहिनी पार्टी प्रदेश में होने वाले आगामी विधानसभा चुनावों में पंजीकृत राजनीतिक दल के रूप में अपने प्रत्याशी मैदान में उतारेगी. भारत वाहिनी पार्टी भाजपा के वरिष्ठ नेता घनश्याम तिवाड़ी के नेतृत्व में प्रदेश की सभी 200 विधानसभाओं से चुनाव लड़ने का लक्ष्य लेकर काम करेगी. पार्टी के संस्थापक अध्यक्ष अखिलेश तिवाड़ी ने बताया कि 11 दिसम्बर 2017 को भारत निर्वाचन आयोग को पार्टी के विधिवत पंजीकरण के लिए प्रार्थना पत्र दिया गया था. निर्वाचन आयोग ने सभी प्रक्रियाओं को पूरा करते हुए हाल ही में भारत वाहिनी पार्टी के रूप में पंजीकृत कर दिया है. आगामी 3 जुलाई को जयपुर में भारत वाहिनी का प्रथम प्रदेश प्रतिनिधि सम्मेलन आयोजित किया जाएगा. सम्मेलन में 2000 कार्यकर्ता भाग लेंगे. इसमें राजस्थान के प्रत्येक विधानसभा क्षेत्र से दस प्रतिनिधियों को आमंत्रित किया जाएगा. तिवाड़ी ने बताया कि वर्तमान में दीनदयाल वाहिनी में काम कर रहे कार्यकर्ताओं तथा पदाधिकारियों को भारत वाहिनी में समारोहपूर्वक शामिल किया जाएगा. पार्टी आगामी विधानसभा चुनावों में घनश्याम तिवाड़ी के नेतृत्व में प्रदेश की सभी 200 विधानसभाओं से चुनाव लड़ने का लक्ष्य लेकर काम करेगी.